רגע לפני ששם טוב לוי יציין עשור עם האנסמבל שלו בהופעה חגיגית בזאפה, פגשנו אותם בחדר החזרות. "אנחנו לא מנגנים רק מוזיקה נסיונית למביני עניין", הוא מספר, "אנחנו עולים על הבמה עם קלאסיקות ענק"
הזמר והמוזיקאי שם טוב לוי מציין עשר שנות יצירה עם האנסמבל שלו, שהפך עם השנים לאחד מהרכבי מוזיקת העולם הבולטים בארץ. רגע לפני שהם מגיעים לחגוג על הבמה, תפסנו אותם לשיחה בחדר החזרות.
"הכל התחיל ב-2001", מספר לוי ל-ynet, "כתבתי בזמנו את הפסקול לסרט הישראלי 'כיכר החלומות', ומיד הבנתי שחייב להיות למוזיקה הזאת המשך, שאני חייב להקים הרכב שיתמקד במוזיקת עולם. הגעתי למוזיקאים ומבצעים מחוננים: גדי בן אלישע בגיטרות, נעם חן בכלי הקשה, צור בן זאב בקונטרבס, שרלי סבח בעוד, גרשון וייסרפירר ליווה אותנו בעוד ובריטון. אני, כרגיל, אנגן על קלידים וחליל. תענוג לעבוד איתם".
אנסמבל שם טוב לוי מבצע את "העיר"
שם טוב בעצמו אחראי על כמה מהקלאסיקות הגדולות במוזיקה הישראלית. הוא החל את דרכו בלהקת פיקוד המרכז, היה חבר בהרכבים "קצת אחרת", "ששת" ו"צליל מכוון", וזכור בין היתר בשיתוף הפעולה המתמשך שלו עם אריק אינשטיין. בתור יוצר ומבצע עצמאי הוא חתום על שירים כמו "התעוררות", "שובי לביתך" ואפילו נעימת הפתיחה של סדרת הטלוויזיה "עמוד האש".
"דבק שהוא הרבה יותר מכימיה מוזיקלית"
אתם סוגרים עשור שלם ביחד. הישג מרשים לכל הדעות, במיוחד כשמדובר בהרכב של מוזיקת עולם.
"אין ספק, זה לא קורה הרבה שהרכבים שורדים כל כך הרבה זמן, ולהרכבים של מוזיקת עולם ההישרדות הזאת קשה עוד יותר. ב'קצר אחרת' החזקנו שנה, זמן דומה שרדו גם 'צליל מכוון' ו'ששת'. אני מאמין שזה קורה בזכות העובדה שהאנסמבל הוא הרבה מעבר למוזיקה ולנגינה, יש דבק אנושי בין כולנו, שהוא מעבר לכימיה המוזיקלית. זה לחלוטין לא מובן מאליו".
"לא מובן מאליו לשרוד יחד כל כך הרבה זמן"
אתה עדיין מוכר בעיקר בזכות השירים הישנים שלך ולאו דווקא בזכות האנסמבל, לא מתסכל?
"אני לא מתוסכל מזה אבל אני מודע לזה, זה לא חסרון או מכשול עבורי. עד כה הוצאנו שני אלבומים יחד, 'תחנות רוח' מ-2007 ו'בן אדמה' מ-2010. מכרנו למעלה מ-16 אלף עותקים, מספר לא מבוטל של דיסקים בז'אנר שהוא לא שירים ופזמונים, ובמילא היום בקושי קונים דיסקים. בשני האלבומים מוזיקה אינסטרומנטלית, פיוטים, מנגינות מכל העולם. עם שניהם הופענו בפסטיבלים, אפילו בסין, באוזבקיסטן. מה לעשות, עם החומרים האלה עדיין קשה לקבל השמעות ברדיו".
"מספר לא מבוטל של דיסקים בז'אנר שהוא לא שירים ופזמונים"
אולי כי היום המוזיקה שלך יותר מורכבת מבעבר, פחות קומוניקטיבית?
קומוניקטיבית, זאת מוזיקה שלצידה חוויה מאד חזקה לקהל, חוויה שתמשך עוד שנים".
אז נזכה לפגוש אתכם בחגיגות העשרים לאנסמבל?
"אמן, שנעבור עשר שנים נוספות כמו אלה. אני מאושר שהיתה לי הזכות להיות סביב אנשים שאוהבים ותומכים בי, שלמרות כל חילוקי הדעות נמצאים תמיד בחדווה של יצירה. זאת ההצלחה האמיתית מבחינתי".
ב-16 במארס (מוצ"ש) יגיעו שם טוב לוי וחברי האנסמבל לחגוג עשור בהופעה מיוחדת על במת מועדון הזאפה בהרצליה.